**Көшкінова А.А.**

Арттерапия басым бағыттағы

№45 «Самұрық» балабақшасы,

«Алпамыс» мектепалды даярлық тобы

**«П п» дыбысы және әріпі**

**Білім беру саласы:** Коммуникация

**Бөлімі:** Сауат ашу және жазу негіздері

**Тақырыбы:**

**Мақсаты:**

1. Өткен дыбысты еске түсіру арқылы, жаңа п дыбысымен балаларды таныстыру, дыбыстық талдау жасауға үйрету.

2. Балаларға құрамында п дыбысы кездесетін сөзге мысал келтіртіп, сол сөздерді қатыстырып, сөйлем құратқызу арқылы сөздік қорларын толықтыру, ойын тиянақты жеткізе білуге баулу.

3. Ұқыпты, өз ісіне тиянақты болуға тәрбиелеу.

**Қолданылатын көрнекі құралдар:** п дыбысының баспа түрі, әліпби, текшелер, буындар, балапан, піл, доп суреттері, слайд.

***Шаттық шеңбері:***

*Арайлап таң атты!*

*Алтын сәуле таратты,*

*Жарқырайды күніміз,*

*Күлімдеген жүзіміз.*

*Сәлемет пе, достарым*

*Сәлеметсіздер ме, қонақтар!*

- Балалар, біз өткендерімізді есімізге түсірейік.

- Әріп дегеніміз не? (әріпті көреміз, оқимыз, жазамыз)

- Дыбыс дегеніміз не? (дыбысты естиміз, айтамыз)

- Дыбыс нешеге бөлінеді? (дыбыс дауысты және дауыссыз болып екіге бөлінеді)

- Дауысты дыбыс дегеніміз не? (дауысты дыбыс әндетіп, созылып айтылады)

- Дауыссыз дыбыс қалай айтылады? (дауыссыз дыбыс кедергіге ұшырап айтылады).

- Өткен дыбыстарды және әріптерді есімізге түсірейікші? (А және Т дыбысы және әрпі)

- А дыбысы қандай дыбыс? Қандай текшемен белгілейміз?

- Т дыбысы қандай дыбыс? Қандай текшемен белгілейміз?

- Дұрыс балалар, сендер өткен сабақтарды жақсы меңгеріпсіңдер.

Педагог балаларға жұмбақ жасырады.

*Қорықпайды күшті аңнан,*

*Қорқады тек тышқаннан.*

*Бұл не? (піл)*

- *Піл* сөзінде бірінші қандай дыбыс естіліп тұр? (П дыбысы)

- Дұрыс балалар, біз бүгін «П» дыбысымен және әрпімен танысамыз. Ол үшін біз «П» дыбысын дауыстап айтып қандай дыбысқа жататынын анықтап алайық.

П дыбысының баспа және жазба түрімен таныстыру.

- «П» дыбысы қандай дыбысқа жатады?

- Неге дауыссыз дыбысқа жатады?

- Дұрыс айтасыңдар балалар, «П» дыбысы кедергіге ұшырап айтылады. Сол себепті дауыссыз дыбысқа жатады. Ал дауыссыз дыбыстарды қандай текшемен белгілейміз? (көк текшемен)

- «П» дыбысының қай үйдің тұрғыны екенін табу.

*Дидактикалық ойын: «Сөз ойла, тез ойла».*

«П» дыбысына сөздер ойлап табу.

«П» дыбысының сөздің қай бөлігінде тұрғанын анықтап, тиісті сандықшаға салу.

*«Парта»* сөзіне дыбыстық талдау жасату, сөйлем құрау, буынға бөлгізу.

*Сергіту сәті:*

*Орнымыздан тұрамыз,*

*Қолды белге қоямыз.*

*Оңға қарай бір адым,*

*Солға қарай бір адым*

*Отырамыз, тұрамыз,*

*Орнымызды табамыз*

**Дәптермен жұмыс**: балапан, піл, доп сөздеріне дыбыстық талдау жасатып, п дыбысының сөздегі орнын түсіндіру.

Өткен дыбыстармен п дыбысын қосып буын, сөз құрастыртып оқыту. Хормен қайталату. Қолды жазуға даярлау. Ауада жазу.

Жазба жұмысын жүргізу. Дәптердегі үлгі бойынша п дыбысының кіші және бас әрпінің таңбасын үзік сызықтарды қосу арқылы жаздыру.

***Ойын: «П дыбысы бар суреттерді тап».***

Балалар орындарында берілген тапсырманы орындайды.

**Сабақты қорытындылау.**

-Балалар, біз бүгін қандай дыбыспен және әріппен таныстық?

-«П» дыбысы қандай дыбыс?

- «П» дыбысын қандай текшемен белгілейміз?

**Күтілетін нәтиже:**

**Нені білу керек:**п дыбысы дауыссыз дыбыс екенін біледі.

**Қандай түсініктерді игерді:** п дыбысы, оның айтылу ерекшелігі, таңбалануы жайлы түсінеді.

**Меңгерген дағдылары мен іскерліктері:** дыбыстық талдау жасайды және п әрпін жаза алады.